A **estación de radio militar de Pierre-sur-Haute** é un complexo de 30 hectáreas (0,3 quilómetros cadrados) utilizado para as comunicacións das Forzas Armadas de Francia. No mesmo lugar sitúase tamén un repetidor de uso civil operado pola *Télédiffusion de France* e un radar da Dirección Xeral da Aviación Civil de Francia. Administrativamente os terreos repártense entre as comunas de Sauvain e Job, na fronteira rexional que separa Ródano-Alpes de Auvernia.

Historia
--------

Telégrafo óptico de 1913.
A mesma estación construída en 1920.
En 1913 construíuse un telégrafo óptico nos terreos onde posteriormente se levantarían as instalacións militares. Na actualidade só se conserva un edificio histórico, en estado de ruína, aínda que mantén o semáforo na súa parte alta.

En 1961, durante a guerra fría, a OTAN solicitou ao exército francés que construíse unha das súas estacións da rede de transmisións europeas en Europa, o coñecido sistema *ACE High*. Nesta rede de transmisións por microondas, a estación de Pierre-sur-Haute (cuxo código era FLYZ) debía actuar como repetidor entre as estacións de Lachens (FNIZ), no sur, e Mont-Août (FADZ), ao norte. Empregáronse catro transmisores de 10 kW e dezaseis receptores. En 1974, a Forza Aérea Francesa tomou o control na xestión das instalacións. En 1988 a OTAN comezou o desmantelamento do sistema *ACE High*.

Uso
---

A estación de comunicacións de Pierre-sur-Haute está xestionada dende 1974 pola Forza Aérea Francesa, dependendo da Base Aérea de Lión – Mont Verdun, a 80 quilómetros de distancia. É unha das catro estacións de radio militares que se reparten de norte a sur en Francia, en constante comunicación coas outras tres: Lacaune, Henrichemont e a base aérea de Rochefort. O propósito principal da estación de radio está relacionado coas transmisións de mando de unidades operacionais. As ordes á *Force de Frappe*, que opera as armas nucleares de Francia, deberían pasar por estas estacións repetidoras en caso de ser utilizadas.

A estación de radio é parte do *Commandement Air des Systèmes de Surveillance d'Information et de Communications* (Comando Aéreo de Sistemas de Vixilancia de Información e de Comunicacións) desde a súa creación o 1 de xuño de 1994; e posteriormente tamén, desde o 1 de xaneiro de 2006, da *Direction interarmées des réseaux d'infrastructure et des systèmes d'information* (Dirección conxunta de infraestrutura de redes e sistemas de información).

A estación militar está comandada por un *major* (suboficial de rango OR-9 no código OTAN). O persoal militar permanente componse duns 20 soldados, entre os que hai especialistas electricistas e mecánicos.

Seguridade
----------

O perímetro da estación de radio militar está rodeado por unha empalizada de madeira e aramado metálico. O persoal militar e empregados civís acceden ás instalacións mediante helicóptero ou a través dunha vía asfaltada de 4 quilómetros. Dita vía está pechada ao público.

Interese dos medios
-------------------

En 2013 a estación militar de radio atraeu o interese dos medios despois de coñecerse que a Dirección Central da Información Interior (máis coñecida polas súas siglas en francés DCRI,  *Direction Centrale du Renseignement Intérieur*), a axencia de intelixencia francesa, tentou suprimir o artigo da Wikipedia en francés que falaba sobre o complexo.

A Fundación Wikimedia preguntou á axencia de intelixencia que partes do artigo podían ser un problema de seguridade, indicando que o artigo só reflectía información libre dispoñible nun programa de televisión do canal *Télévision Loire 7*, unha televisión local. O DCRI non accedeu a dar eses detalles e volveu repetir que se borrase o artigo. A Fundación Wikimedia negouse a borrar o artigo e o DCRI meteu presión a un administrador voluntario da Wikipedia en francés residente en Francia para que o fixese. O administrador Remy Mathis, un empregado da Biblioteca nacional de Francia e presidente da asociación Wikimedia France, obedeceu.

Despois, o artigo foi restaurado por outro editor de Wikipedia residente en Suíza. Como resultado da controversia, o artigo converteuse na páxina máis lida da Wikipedia en francés, con máis de 120.000 visitas na fin de semana do 6/7 de abril de 2013. Xa foi traducido a moitos outros idiomas.

Fonte: Wiki-FR Wiki-EN Wiki-IT Wiki-ES Wiki-DE

Notas
-----

1. 1 2 3 4  Paul-Émile Liogier (2004). "A base militar de Chalmazel" (Documentary) (en francés). Télé Loire 7. Consultado o 5 de abril de 2013. [*Ligazón morta*]
2. ↑  "Troposcatter Communication Networks". 30 de xuño de 2012. Consultado o 5 de abril de 2013.
3. ↑  "Dás ACE High System" (en alemán). acehighsystemeurope. 17 de febreiro de 2013. Arquivado dende o orixinal o 26 de maio de 2013. Consultado o 5 de abril de 2013.
4. 1 2  "Histoire succincte des "SSIC" (systèmes de surveillance, d'information et de communications) de l'armée de l'air". Association Nationale Air des Télécommunications et du Contrôle. 30 de xuño de 2012. Arquivado dende o orixinal o 31 de marzo de 2009. Consultado o 09 de abril de 2013.
5. 1 2  Willsher, Kim (7 April 2013). "French secret service accused of censorship over Wikipedia page". The Guardian. Consultado o 7 April 2013.
6. ↑  Poncet, Guerric (9 April 2013). "Wikipédia et DCRI : la chaîne locale "s'attend" à être censurée". *Le Point* (en French) (Paris). Consultado o 9 de abril de 2013.
7. ↑  Kleinz, Torsten (6 April 2013). "Französischer Geheimdienst verlangt Löschung eines Wikipedia-Artikels". *Heise Online* (en German). Heise. Consultado o 5 April 2013.
8. ↑  Willsher, Kim (7 April 2013). "French secret service accused of censorship over Wikipedia page". *The Guardian*. Consultado o 7 April 2013.
9. ↑  "French homeland intelligence threatens a volunteer sysop to delete a Wikipedia Article", *Wikimédia France* Arquivado 20 de abril de 2013 en Wayback Machine. 6 April 2013, retrieved 6 April 2013
10. ↑  "La DCRI accusée d'avoir illégalement forcé la suppression d'un article de Wikipédia". *Le Monde*. 6 April 2013. Consultado o 6 April 2013.
11. ↑  Koch, Simon (9 April 2013). "Une Suissesse empêche la censure de Wikipédia". *Le Matin* (en French) (Lausanne). Arquivado dende o orixinal o 09 de outubro de 2019. Consultado o 9 April 2013.
12. ↑  Geuss, Megan (6 April 2013). "Wikipedia editor allegedly forced by French intelligence to delete "classified" entry". *Arstechnica*. Consultado o 7 April 2013.
13. ↑  "Wikipedia article traffic statistics for 'Station hertzienne militaire de Pierre-sur-Haute'". *stats.grok.se*. Arquivado dende o orixinal o 14 de abril de 2013. Consultado o 11 de abril de 2013.
14. ↑  List of translations on Wikidata
15. ↑  militaire de Pierre-sur-Haute
16. ↑  military radio station
17. ↑  militare di Pierre-sur-Haute
18. ↑  de radio militar de Pierre-sur-Haute
19. ↑  Funkstation Pierre-sur-Haute

Véxase tamén
------------

### Ligazóns externas

* *Dirección Central de Inteligencia de Francia amenaza administrador de Wikipedia para que elimine un artículo* nova en *Wikinoticias* *(en castelán)*
* Un editor da Wikipedia francesa é ameazado e obrigado a retirar un artigo sobre unha base militar nova no xornal Praza Pública

Coordenadas: 45°39′11″N 3°48′30″L﻿ / ﻿45.653071, 3.808447